title: Решение 2012/285/ОВППС на Съвета от 31 май 2012 година за налагане на ограничителни мерки срещу определени лица, образувания и органи, които застрашават мира, сигурността или стабилността на Република Гвинея Бисау, и за отмяна на Решение 2012/237/ОВППС

text:
               1.6.2012

               BG

               Официален вестник на Европейския съюз

               L 142/36

         РЕШЕНИЕ 2012/285/ОВППС НА СЪВЕТА
   от 31 май 2012 година
   за налагане на ограничителни мерки срещу определени лица, образувания и органи, които застрашават мира, сигурността или стабилността на Република Гвинея Бисау, и за отмяна на Решение 2012/237/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 3 май 2012 г. Съветът прие Решение 2012/237/ОВППС за налагане на ограничителни мерки срещу определени лица, образувания и органи, които застрашават мира, сигурността или стабилността на Република Гвинея Бисау (1).

               (2)

               На 18 май 2012 г. Съветът за сигурност на Организацията на обединените нации прие Резолюция 2048 (2012), с която бе наложена забрана за пътуване на лицата, стремящи се да възпрепятстват възстановяването на конституционния ред или които с действията си подкопават стабилността в Република Гвинея Бисау, по-специално тези, изиграли водеща роля в държавния преврат от 12 април 2012 г., и чиято цел е с действията си да подкопаят основите на правовата държава, като ограничат върховенството на гражданската власт и допринасят за безнаказаността и нестабилността в страната.

               (3)

               Предвид сериозната обстановка в Република Гвинея Бисау следва да бъдат добавени лица в списъка на подлежащите на ограничителни мерки лица и образувания, който се съдържа в Решение 2012/237/ОВППС.

               (4)

               Решение 2012/237/ОВППС следва съответно да се отмени и да се замени с настоящото решение,

         ПРИЕ НАСТОЯЩОТО РЕШЕНИЕ:
   Член 1
   1.   Държавите членки предприемат необходимите мерки за недопускане на влизането или транзитното преминаване през техните територии на:

               а)

               лицата, изброени в приложението към Резолюция 2048 (2012) на Съвета за сигурност на ООН, както и лицата, посочени допълнително от Съвета за сигурност или от комитета, създаден съгласно параграф 9 от Резолюция 2048 (2012) на Съвета за сигурност на ООН (наричан по-долу „комитетът“), в съответствие с параграф 6 от Резолюция 2048 (2012) на Съвета за сигурност на ООН, съгласно списъка в приложение I;

               б)

               лицата, необхванати от приложение I, които участват в дейности или подпомагат дейности, представляващи заплаха за мира, сигурността или стабилността на Република Гвинея Бисау, както и свързаните с тях лица, съгласно списъка в приложение II.

         2.   Параграф 1 не задължава държавите членки да отказват достъп на свои граждани до своята територия.
   3.   Параграф 1, буква а) не се прилага, когато комитетът прецени, че

               а)

               пътуването е оправдано поради хуманитарни нужди, включително изпълнението на религиозни задължения; или

               б)

               изключението би допринесло за постигането на целите за установяване на мир и национално помирение в Република Гвинея Бисау и за стабилността в региона.

         4.   Параграф 1, буква а) не се прилага, когато е необходимо влизане или транзитно преминаване за провеждането на съдебен процес.
   5.   Параграф 1, буква б) не засяга случаите, когато определена държава членка е обвързана със задължение по международното право, по-специално:

               а)

               в качеството си на държава — домакин на международна междуправителствена организация;

               б)

               като страна домакин на международна конференция, свикана от или под егидата на Организацията на обединените нации;

               в)

               съгласно многостранно споразумение, предоставящо привилегии и имунитети; или

               г)

               съгласно Договора за помирение от 1929 г. (Латеранския договор), сключен от Светия престол (Ватикана) и Италия.

         6.   Приема се, че параграф 5 не се прилага и в случаите, когато държава членка е страна домакин на Организацията за сигурност и сътрудничество в Европа (ОССЕ).
   7.   Съветът се информира надлежно във всеки един от случаите, когато някоя държава членка предостави освобождаване в съответствие с параграф 5 или 6.
   8.   Държавите членки могат да предоставят освобождаване от мерките, наложени с параграф 1, буква б), когато пътуването е оправдано поради спешни хуманитарни нужди или поради участие в междуправителствени срещи, включително срещи, които се провеждат с подкрепата на Съюза или чийто домакин е държава членка, поела председателството на ОССЕ, и на които се води политически диалог, пряко допринасящ за демокрацията, правата на човека и принципите на правовата държава в Република Гвинея Бисау.
   9.   Държава членка, която желае да предостави освобождаване съгласно параграф 8, уведомява Съвета за това в писмена форма. Счита се, че е предоставено освобождаване, освен ако един или няколко членове на Съвета не представят възражения в писмена форма в срок от два работни дни от датата на получаване на уведомлението за предложеното освобождаване. В случай че един или повече от членовете на Съвета представят възражение, Съветът въпреки това може да реши с квалифицирано мнозинство да разреши предложеното освобождаване.
   10.   Когато в съответствие с параграфи 5, 6, 8 и 9 държава членка разреши на посочени в приложение II лица да влязат на нейна територия или да преминат транзитно през нея, това разрешение важи само за целта, за която е дадено, и за лицата, за които се отнася.
   Член 2
   1.   Замразяват се всички финансови средства и икономически ресурси, принадлежащи на, притежавани, държани или контролирани от физически или юридически лица, образувания или органи, които участват в дейности или подпомагат дейности, представляващи заплаха за мира, сигурността или стабилността на Република Гвинея Бисау, както и на свързаните с тях физически или юридически лица, образувания или органи, съгласно списъка в приложение III.
   2.   Не се предоставят, пряко или непряко, никакви финансови средства или икономически ресурси на или в полза на физическите или юридическите лица, образуванията или органите, изброени в приложение III.
   3.   Компетентният орган на отделна държава членка може да разреши освобождаването на някои замразени финансови средства или икономически ресурси или предоставянето на някои финансови средства или икономически ресурси при условия, които сметне за подходящи, след като установи, че финансовите средства или икономическите ресурси са:

               а)

               необходими за задоволяването на основни потребности на изброените в приложение III лица и на зависимите от тях членове на семейството, в това число разходи за храна, наем или ипотека, лекарства и медицинско лечение, данъци, застрахователни премии и такси за комунални услуги;

               б)

               предназначени изключително за заплащане на разумни по размера си професионални възнаграждения и възстановяване на направени разноски, свързани с предоставянето на правни услуги;

               в)

               предназначени изключително за заплащане на хонорари или такси за услуги, свързани с рутинно държане или поддържане на замразените финансови средства и икономически ресурси;

               г)

               необходими за извънредни разходи, при условие че най-малко две седмици преди да даде разрешение, компетентният орган е съобщил на останалите компетентни органи и на Комисията причините, поради които смята, че следва да бъде дадено конкретно разрешение.

         Държавите членки уведомяват останалите държави членки и Комисията за всички дадени по настоящия параграф разрешения.
   4.   Чрез дерогация от параграф 1 компетентният орган на отделна държава членка може да разреши освобождаването на някои замразени финансови средства или икономически ресурси, ако са изпълнени следните условия:

               а)

               финансовите средства или икономическите ресурси са предмет на обезпечителна мярка, наложена в рамките на съдебно, административно или арбитражно производство преди датата на включване на физическото или юридическото лице, образуванието или органа по параграф 1 в приложение III, или на съдебно, административно или арбитражно решение, постановено преди тази дата;

               б)

               финансовите средства и икономическите ресурси ще бъдат използвани изключително за удовлетворяване на претенции, обезпечени с такава обезпечителна мярка или признати за основателни в това решение, в границите, установени от приложимите законови и подзаконови актове, уреждащи правата на лицата с такива претенции;

               в)

               обезпечителната мярка или решението не са в полза на физическо или юридическо лице, образувание или орган от списъка в приложение III;

               г)

               признаването на обезпечителната мярка или решението не противоречи на обществения ред в съответната държава членка.

         Държавите членки уведомяват останалите държави членки и Комисията за всички дадени по настоящия параграф разрешения.
   5.   Параграф 2 не се прилага за добавянето към замразени сметки на:

               а)

               лихви и други доходи по тези сметки; или

               б)

               плащания, дължими по договори, споразумения или задължения, сключени или възникнали преди датата, на която тези сметки са станали предмет на разпоредбите на настоящото решение,

         при условие че параграф 1 продължава да се прилага за всякакви такива лихви, други доходи и плащания.
   Член 3
   1.   Съветът внася промени в приложение I въз основа на решенията, взети от Съвета за сигурност или от комитета.
   2.   Съветът, по предложение на държава членка или на върховния представител на Съюза по въпросите на външните работи и политиката на сигурност, приема при необходимост изменения на списъците, които се съдържат в приложения II и III.
   3.   Съветът уведомява относно решението си засегнатото физическо или юридическо лице, образувание или орган от списъка в приложение III, включително относно основанията за включването му в списъка, пряко, ако адресът е известен, или чрез публикуване на известие, за да предостави възможност на физическото или юридическото лице, образуванието или органа да представи възражения.
   4.   Когато има представени възражения или нови съществени доказателства, Съветът прави преглед на решението си и съответно уведомява засегнатото физическо или юридическо лице, образувание или орган от списъка в приложение III.
   Член 4
   За да се постигне максимално въздействие от мерките, установени с настоящото решение, Съюзът насърчава трети държави да приемат ограничителни мерки, подобни на съдържащите се в настоящото решение.
   Член 5
   1.   Когато е целесъобразно, настоящото решение подлежи на преглед, изменение или отмяна, а именно с оглед на съответните решения на Съвета за сигурност.
   2.   Мерките, посочени в член 1, параграф 1, буква б) и член 2, подлежат на редовен преглед и най-малко на всеки 12 месеца. Те престават да се прилагат спрямо съответните лица и образувания, ако Съветът реши, съгласно процедурата, посочена в член 3, параграф 2, че вече не са изпълнени условията за прилагането им.
   Член 6
   Решение 2012/237/ОВППС се отменя.
   Член 7
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 31 май 2012 година.

            За Съвета

            Председател

         N. WAMMEN

      (1)  ОВ L 119, 4.5.2012 г., стр. 43.

      ПРИЛОЖЕНИЕ I

         Списък на лицата, посочени в член 1, параграф 1, буква а)

                  Име

                  Информация за идентифициране
                  (дата и място на раждане, номер на паспорта/картата за самоличност и др.)

                  Основания за включване в списъка

                  1.

                  Генерал António INJAI
                  (известен още като António INDJAI)

                  Гражданство: Гвинея Бисау
                  Дата на раждане: 20.1.1955 г.
                  Място на раждане: Encheia, Sector de Bissorá, Região de Oio, Guiné-Bissau
                  Родители: Wasna Injai и Quiritche Cofte
                  Официална длъжност: генерал-лейтенант, началник на генералния щаб на въоръжените сили
                  паспорт: дипломатически паспорт AAID00435
                  Дата на издаване: 18.2.2010 г.
                  Място на издаване: Гвинея Бисау
                  Валиден до: 18.2.2013 г.

                  António Injai лично участва в планирането и ръководството на бунта от 1 април 2010 г., завършил с незаконното задържане на министър-председателя Carlo Gomes Junior и на тогавашния началник на генералния щаб на въоръжените сили José Zamora Induta; по време на изборния период през 2012 г. в качеството си на началник на генералния щаб на въоръжените сили Injai прави изявления, като заплашва да свали от власт избраните органи и да сложи край на изборния процес; António Injai участва в оперативното планиране на държавния преврат на 12 април 2012 г. Непосредствено след преврата първото комюнике на „военното командване“ е издадено от генералния щаб на въоръжените сили, ръководен от генерал Injai.

                  2.

                  Генерал-майор Mamadu TURE (N'KRUMAH)

                  Гражданство — Гвинея Бисау
                  Дата на раждане: 26.4.1947 г.
                  Официална длъжност: заместник-началник на генералния щаб на въоръжените сили
                  Дипломатически паспорт № DA0002186
                  Дата на издаване: 30.3.2007 г.
                  Място на издаване: Гвинея Бисау
                  Валиден до: 26.8.2013 г.

                  Член на „военното командване“, което пое отговорност за държавния преврат от 12 април 2012 г.

                  3.

                  Генерал Estêvão NA MENA

                  Дата на раждане: 7.3.1956 г.
                  Официална длъжност: генерален инспектор на въоръжените сили

                  Член на „военното командване“, което пое отговорност за държавния преврат от 12 април 2012 г.

                  4.

                  Бригаден генерал Ibraima CAMARÁ
                  (известен още като „Papa Camará“)

                  Гражданство — Гвинея Бисау
                  Дата на раждане: 11.5.1964 г.
                  Родители: Suareba Camará и Sale Queita
                  Официална длъжност: началник-щаб на военновъздушните сили
                  Дипломатически паспорт № AAID00437
                  Дата на издаване: 18.2.2010 г.
                  Място на издаване: Гвинея Бисау
                  Валиден до: 18.2.2013 г.

                  Член на „военното командване“, което пое отговорност за държавния преврат от 12 април 2012 г.

                  5.

                  Подполковник Daba NA WALNA
                  (известен още като Daba Na Walna)

                  Гражданство — Гвинея Бисау
                  Дата на раждане: 6.6.1966 г.
                  Родители: Samba Naualna и In-Uasne Nanfafe
                  Официална длъжност: говорител на „военното командване“
                  Паспорт № SA 0000417
                  Дата на издаване: 29.10.2003 г.
                  Място на издаване: Гвинея Бисау
                  Валиден до: 10.3.2013 г.

                  Говорител на „военното командване“, което пое отговорност за държавния преврат от 12 април 2012 г.

      ПРИЛОЖЕНИЕ II

         Списък на лицата, посочени в член 1, параграф 1, буква б)

                  Име

                  Информация за идентифициране
                  (дата и място на раждане, номер на паспорта/картата за самоличност и др.)

                  Основания за включване в списъка

                  Дата на посочване

                  1.

                  Генерал Augusto MÁRIO CÓ

                  Официална длъжност: Началник щаб на сухопътните войски

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  2.

                  Генерал Saya Braia Na NHAPKA

                  Гражданство: Гвинея-Бисау
                  Официална длъжност: Началник на президентската гвардия

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  3.

                  Полковник Tomás DJASSI

                  Гражданство: Гвинея-Бисау
                  дата на раждане: 18 септември 1968 г.
                  Официална длъжност: Командир на националната гвардия
                  Паспорт: AAIS00820
                  Дата на издаване: 24.11.2010
                  Място на издаване: Гвинея-Бисау
                  Валиден до: 27.04.2012

                  Член на „военното командване“, което пое отговорност за държавния преврат от 12 април 2012 г. Приближен съветник на началника на генералния щаб на въоръжените сили António Injai.

                  1.6.2012

                  4.

                  Полковник Cranha DANFÁ

                  Гражданство: Гвинея-Бисау
                  Официална длъжност: Началник на операциите на съвместния щаб на въоръжените сили

                  Член на „военното командване“, което пое отговорност за държавния преврат от 12 април 2012 г. Приближен съветник на началника на генералния щаб на въоръжените сили António Injai.

                  1.6.2012

                  5.

                  Полковник Celestino de CARVALHO

                  Гражданство: Гвинея-Бисау
                  дата на раждане: 14.06.1955
                  Родители: Domingos de Carvalho и Josefa Cabral
                  Официална длъжност: President of the National Defence Institute
                  Паспорт: Дипломатически паспорт DA0002166
                  Дата на издаване: 19.02.2007
                  Място на издаване: Гвинея-Бисау
                  Валиден до: 15.04.2013

                  Член на „военното командване“, което пое отговорност за държавния преврат от 12 април 2012 г. Бивш началник на военновъздушните сили. Присъствието му в делегация, която на 26 април се срещна с Икономическата общност на западноафриканските държави, е потвърждение за участието му във „военното командване“.

                  1.6.2012

                  6.

                  Капитан от военноморските сили Sanhá CLUSSÉ

                  Гражданство: Гвинея-Бисау
                  Дата на раждане: 28 септември 1965 г.
                  Родители: Clusse Mutcha и Dalu Imbungue
                  Официална длъжност: И.д. началник щаб на военноморските сили
                  Паспорт: SA 0000515
                  Дата на издаване: 08.12.2003
                  Място на издаване: Гвинея-Бисау
                  Валиден до: 29.08.2013

                  Член на „военното командване“, което пое отговорност за държавния преврат от 12 април 2012 г. Присъствието му в делегация, която на 26 април се срещна с Икономическата общност на западноафриканските държави, е потвърждение за участието му във „военното командване“.

                  1.6.2012

                  7.

                  Подполковник Júlio NHATE

                  Гражданство: Гвинея-Бисау
                  Година на раждане: 1972 г.
                  Официална длъжност: Командир на парашутния полк

                  Член на „военното командване“, което пое отговорност за държавния преврат от 12 април 2012 г. Подполковник Júlio Nhate ръководеше военната операция в подкрепа на преврата от 12 април 2012 г.

                  1.6.2012

                  8.

                  Подполковник Tchipa NA BIDON

                  Гражданство: Гвинея-Бисау
                  Дата на раждане: 28 май 1954 г.
                  Родители: “Nabidom”
                  Официална длъжност: Ръководител на военното разузнаване
                  Паспорт: Дипломатически паспорт DA0001564
                  Дата на издаване: 30.11.2005
                  Място на издаване: Гвинея-Бисау
                  Валиден до: 15.05.2011

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  9.

                  Подполковник Tcham NA MAN (известен още като Namam)

                  Гражданство: Гвинея-Бисау
                  дата на раждане: 27 февруари 1953 г.
                  Родители: Biute Naman и Ndjade Na Noa
                  Официална длъжност: Ръководител на военната болница на въоръжените сили
                  Паспорт: SA0002264
                  Дата на издаване: 24.07.2006
                  Място на издаване: Гвинея-Бисау
                  Валиден до: 23.07.2009

                  Член на „военното командване“, което пое отговорност за държавния преврат от 12 април 2012 г. Подполковник Tcham Na Man е също член на върховното военно командване.

                  1.6.2012

                  10.

                  Майор Samuel FERNANDES

                  Гражданство: Гвинея-Бисау
                  Дата на раждане: 22 януари 1965 г.
                  Родители: José Fernandes и Segunda Iamite
                  Официална длъжност: Помощник на командващия операциите на националната гвардия
                  Паспорт: AAIS00048
                  Дата на издаване: 24.03.2009
                  Място на издаване: Гвинея-Бисау
                  Валиден до: 24.03.2012

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  11.

                  Major Idrissa DJALÓ

                  Гражданство: Гвинея-Бисау
                  дата на раждане: 6 януари 1962 г.
                  Официална длъжност: Съветник на началника на генералния щаб на въоръжените сили по въпросите на протокола

                  Член на „военното командване“, което пое отговорност за държавния преврат от 12 април 2012 г. Той беше един от първите служители, които публично обявиха принадлежността си към „военното командване“, като подписа едно от първите му комюникета (№ 5, от 13 април). Майор Djaló е служител и на военното разузнаване.

                  1.6.2012

                  12.

                  Командир от военноморските сили Bion NA TCHONGO (известен още като Nan Tchongo)

                  Гражданство: Гвинея-Бисау
                  дата на раждане: 8 април 1961 г.
                  Родители: Cunha Nan Tchongo и Bucha Natcham
                  Официална длъжност: Началник на разузнаването на военноморските сили
                  Паспорт: Дипломатически паспорт DA0001565
                  Дата на издаване: 01.12.2005
                  Място на издаване: Гвинея-Бисау
                  Валиден до: 30.11.2008

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  13.

                  Командир от военноморските сили Agostinho Sousa CORDEIRO

                  Гражданство: Гвинея-Бисау
                  дата на раждане: 28 май 1962 г.
                  Родители: Luis Agostinho Cordeiro и Domingas Soares
                  Официална длъжност: Началник на отдел „Логистика“ на съвместния щаб на въоръжените сили
                  Паспорт: SA0000883
                  Дата на издаване: 14.04.2004
                  Място на издаване: Гвинея-Бисау
                  Валиден до: 15.04.2013

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  14.

                  Капитан Paulo SUNSAI

                  Гражданство: Гвинея-Бисау
                  Официална длъжност: Помощник на военния командир на северния регион

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  15.

                  Лейтенант Lassana CAMARÁ

                  Гражданство: Гвинея-Бисау
                  Официална длъжност: Началник на финансовите служби на въоръжените сили

                  Член на „военното командване“, което пое отговорност за държавния преврат от 12 април 2012 г. Отговорен за незаконното присвояване на обществени средства, принадлежащи на митническите служби, генералната дирекция по въпросите на транспорта и генералната дирекция по въпросите на границите и миграцията С тези средства се финансира „военното командване“.

                  1.6.2012

                  16.

                  Лейтенант Julio NA MAN

                  Гражданство: Гвинея-Бисау
                  Официална длъжност: Помощник на началника на генералния щаб на въоръжените сили

                  Член на „военното командване“, което пое отговорност за държавния преврат от 12 април 2012 г. По заповед на António Injai лейтенант Na Man взе активно участие в оперативното командване на преврата от 12 април. Той участва и в срещи с политически партии от името на „военното командване“.

                  1.6.2012

      ПРИЛОЖЕНИЕ III

         Списък на лицата, образуванията и органите, посочени в член 2

                  Име

                  Информация за идентифициране (дата и място на раждане, номер на паспорта/картата за самоличност и др.)

                  Основания за включване в списъка

                  Дата на посочване

                  1.

                  Генерал António INJAI (известен още като António INDJAI)

                  Гражданство: Гвинея-Бисау
                  дата на раждане: 20 януари 1955 г.
                  място на раждане: Encheia, Sector de Bissorá, Região de Oio, Гвинея-Бисау
                  Родители: Wasna Injai и Quiritche Cofte
                  Официална длъжност: Началник на генералния щаб на въоръжените сили с чин генерал-лейтенант
                  Паспорт: Дипломатически паспорт AAID00435
                  Дата на издаване: 18/02/2010
                  Място на издаване: Гвинея-Бисау
                  Валиден до: 18/02/2013

                  António Injai участва лично в планирането и ръководството на бунта от 1 април 2010 г., завършил с незаконното задържане на министър-председателя Carlo Gomes Junior и на тогавашния началник на генералния щаб на въоръжените сили José Zamora Induta; по време на изборния период през 2012 г. в качеството си на началник на генералния щаб на въоръжените сили Injai направи изявления, заплашвайки да свали от власт избраните органи и да сложи края на изборния процес. António Injai участва в оперативното планиране на държавния преврат от 12 април 2012 г.
                  Непосредствено след преврата първото комюнике на „военното командване“ беше издадено от генералния щаб на въоръжените сили, ръководен от генерал Injai.

                  3.5.2012

                  2.

                  Генерал-майор Mamadu TURE (N'KRUMAH)

                  Гражданство: Гвинея-Бисау
                  дата на раждане: 26 април 1947 г.
                  Официална длъжност: Заместник-началник на генералния щаб на въоръжените сили
                  Дипломатически паспорт № DA0002186
                  Дата на издаване: 30.03.2007
                  Място на издаване: Гвинея-Бисау
                  Валиден до: 26.08.2013

                  Член на „военното командване“, което пое отговорност за държавния преврат от 12 април 2012 г.

                  3.5.2012

                  3.

                  Генерал Estêvão NA MENA

                  дата на раждане: 7 март 1956 г.
                  Официална длъжност: Главен инспектор на въоръжените сили

                  Член на „военното командване“, което пое отговорност за държавния преврат от 12 април 2012 г.

                  3.5.2012

                  4.

                  Бригаден генерал Ibraima CAMARA (известен още като “Papa Camara”)

                  Гражданство: Гвинея-Бисау
                  дата на раждане: 11 май 1964 г.
                  Родители: Suareba Camara и Sale Queita
                  Официална длъжност: Началник щаб на военновъздушните сили
                  Дипломатически паспорт № AAID00437
                  Дата на издаване: 18.2.2010 г.
                  Място на издаване: Гвинея-Бисау
                  Валиден до: 18.02.2013

                  Член на „военното командване“, което пое отговорност за държавния преврат от 12 април 2012 г.

                  3.5.2012

                  5.

                  Подполковник Daba NA WALNA (известен още като “Daba Na Walna“)

                  Гражданство: Гвинея-Бисау
                  дата на раждане: 6 юни 1966 г.
                  Родители: Samba Naualna и In-Uasne Nanfafe
                  Официална длъжност: Говорител на „военното командване“
                  Паспорт № SA 0000417
                  Дата на издаване: 29.10.2003
                  Място на издаване: Гвинея-Бисау
                  Валиден до: 10.03.2013

                  Говорител на „военното командване“, което пое отговорност за държавния преврат от 12 април 2012 г.

                  3.5.2012

                  6.

                  Генерал Augusto MÁRIO CÓ

                  Официална длъжност: Началник щаб на сухопътните войски

                  Член на „военното командване“, което пое отговорност за държавния преврат от 12 април 2012 г.

                  3.5.2012

                  7.

                  Генерал Saya Braia Na NHAPKA

                  Гражданство: Гвинея-Бисау
                  Официална длъжност: Началник на президентската гвардия

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  8.

                  Полковник Tomás DJASSI

                  Гражданство: Гвинея-Бисау
                  дата на раждане: 18 септември 1968 г.
                  Официална длъжност: Командир на националната гвардия
                  Паспорт: AAIS00820
                  Дата на издаване: 24.11.2010
                  Място на издаване: Гвинея-Бисау
                  Валиден до: 27.04.2012

                  Член на „военното командване“, което пое отговорност за държавния преврат от 12 април 2012 г. Приближен съветник на началника на генералния щаб на въоръжените сили António Injai.

                  1.6.2012

                  9.

                  Полковник Cranha DANFÁ

                  Гражданство: Гвинея-Бисау
                  Официална длъжност: Началник на операциите на съвместния щаб на въоръжените сили

                  Член на „военното командване“, което пое отговорност за държавния преврат от 12 април 2012 г. Приближен съветник на началника на генералния щаб на въоръжените сили António Injai.

                  1.6.2012

                  10.

                  Полковник Celestino de CARVALHO

                  Гражданство: Гвинея-Бисау
                  дата на раждане: 14.06.1955
                  Родители: Domingos de Carvalho и Josefa Cabral
                  Официална длъжност: Председател на националния институт по отбрана
                  Паспорт: Дипломатически паспорт DA0002166
                  Дата на издаване: 19.02.2007
                  Място на издаване: Гвинея-Бисау
                  Валиден до: 15.04.2013

                  Член на „военното командване“, което пое отговорност за държавния преврат от 12 април 2012 г. Бивш началник на военновъздушните сили. Присъствието му в делегация, която на 26 април се срещна с Икономическата общност на западноафриканските държави, е потвърждение за участието му във „военното командване“.

                  1.6.2012

                  11.

                  Капитан от военноморските сили Sanhá CLUSSÉ

                  Гражданство: Гвинея-Бисау
                  Дата на раждане: 28 септември 1965 г.
                  Родители: Clusse Mutcha и Dalu Imbungue
                  Официална длъжност: И.д. началник щаб на военноморските сили
                  Паспорт: SA 0000515
                  Дата на издаване: 08.12.2003
                  Място на издаване: Гвинея-Бисау
                  Валиден до: 29.08.2013

                  Член на „военното командване“, което пое отговорност за държавния преврат от 12 април 2012 г. Присъствието му в делегация, която на 26 април се срещна с Икономическата общност на западноафриканските държави, е потвърждение за участието му във „военното командване“.

                  1.6.2012

                  12.

                  Подполковник Júlio NHATE

                  Гражданство: Гвинея-Бисау
                  Година на раждане: 1972 г.
                  Официална длъжност: Командир на парашутния полк

                  Член на „военното командване“, което пое отговорност за държавния преврат от 12 април 2012 г. Подполковник Júlio Nhate ръководеше военната операция в подкрепа на преврата от 12 април 2012 г.

                  1.6.2012

                  13.

                  Подполковник Tchipa NA BIDON

                  Гражданство: Гвинея-Бисау
                  Дата на раждане: 28 май 1954 г.
                  Родители: “Nabidom”
                  Официална длъжност: Ръководител на военното разузнаване
                  Паспорт: Дипломатически паспорт DA0001564
                  Дата на издаване: 30.11.2005
                  Място на издаване: Гвинея-Бисау
                  Валиден до: 15.05.2011

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  14.

                  Подполковник Tcham NA MAN (известен още като Namam)

                  Гражданство: Гвинея-Бисау
                  дата на раждане: 27 февруари 1953 г.
                  Родители: Biute Naman и Ndjade Na Noa
                  Официална длъжност: Ръководител на военната болница на въоръжените сили
                  Паспорт: SA0002264
                  Дата на издаване: 24.07.2006
                  Място на издаване: Гвинея-Бисау
                  Валиден до: 23.07.2009

                  Член на „военното командване“, което пое отговорност за държавния преврат от 12 април 2012 г. Подполковник Tcham Na Man е също член на върховното военно командване.

                  1.6.2012

                  15.

                  Майор Samuel FERNANDES

                  Гражданство: Гвинея-Бисау
                  Дата на раждане: 22 януари 1965 г.
                  Родители: José Fernandes и Segunda Iamite
                  Официална длъжност: Помощник на командващия операциите на националната гвардия
                  Паспорт: AAIS00048
                  Дата на издаване: 24.03.2009
                  Място на издаване: Гвинея-Бисау
                  Валиден до: 24.03.2012

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  16.

                  Major Idrissa DJALÓ

                  Гражданство: Гвинея-Бисау
                  дата на раждане: 6 януари 1962 г.
                  Официална длъжност: Съветник на началника на генералния щаб на въоръжените сили по въпросите на протокола

                  Член на „военното командване“, което пое отговорност за държавния преврат от 12 април 2012 г. Той беше един от първите служители, които публично обявиха принадлежността си към „военното командване“, като подписа едно от първите му комюникета (№ 5, от 13 април). Майор Djaló е служител и на военното разузнаване.

                  1.6.2012

                  17.

                  Командир от военноморските сили Bion NA TCHONGO (известен още като Nan Tchongo)

                  Гражданство: Гвинея-Бисау
                  дата на раждане: 8 април 1961 г.
                  Родители: Cunha Nan Tchongo и Bucha Natcham
                  Официална длъжност: Началник на разузнаването на военноморските сили
                  Паспорт: Дипломатически паспорт DA0001565
                  Дата на издаване: 01.12.2005
                  Място на издаване: Гвинея-Бисау
                  Валиден до: 30.11.2008

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  18.

                  Командир от военноморските сили Agostinho Sousa CORDEIRO

                  Гражданство: Гвинея-Бисау
                  дата на раждане: 28 май 1962 г.
                  Родители: Luis Agostinho Cordeiro и Domingas Soares
                  Официална длъжност: Началник на отдел „Логистика“ на съвместния щаб на въоръжените сили
                  Паспорт: SA0000883
                  Дата на издаване: 14.04.2004
                  Място на издаване: Гвинея-Бисау
                  Валиден до: 15.04.2013

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  19.

                  Капитан Paulo SUNSAI

                  Гражданство: Гвинея-Бисау
                  Официална длъжност: Помощник на военния командир на северния регион

                  Член на „военното командване“, което пое отговорност за държавния преврат от 12 април 2012 г.

                  1.6.2012

                  20.

                  Лейтенант Lassana CAMARÁ

                  Гражданство: Гвинея-Бисау
                  Официална длъжност: Началник на финансовите служби на въоръжените сили

                  Член на „военното командване“, което пое отговорност за държавния преврат от 12 април 2012 г. Отговорен за незаконното присвояване на обществени средства, принадлежащи на митническите служби, генералната дирекция по въпросите на транспорта и генералната дирекция по въпросите на границите и миграцията С тези средства се финансира „военното командване“.

                  1.6.2012

                  21.

                  Лейтенант Julio NA MAN

                  Гражданство: Гвинея-Бисау
                  Официална длъжност: Помощник на началника на генералния щаб на въоръжените сили

                  Член на „военното командване“, което пое отговорност за държавния преврат от 12 април 2012 г. По заповед на António Injai лейтенант Na Man взе активно участие в оперативното командване на преврата от 12 април. Той участва и в срещи с политически партии от името на „военното командване“.

                  1.6.2012


title: 2008/421/ЕО: Решение на Съвета от 5 юни 2008 година за прилагане на разпоредбите на достиженията на правото от Шенген, отнасящи се до Шенгенската информационна система в Конфедерация Швейцария

text:
               7.6.2008

               BG

               Официален вестник на Европейския съюз

               L 149/74

      РЕШЕНИЕ НА СЪВЕТА

   от 5 юни 2008 година
   за прилагане на разпоредбите на достиженията на правото от Шенген, отнасящи се до Шенгенската информационна система в Конфедерация Швейцария
   (2008/421/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Споразумението между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (наричано по-долу „Споразумението“) (1), подписано на 26 октомври 2004 г. (2) и влязло в сила на 1 март 2008 г. (3), и по-специално член 15, параграф 1 от него,
   като има предвид, че:

               (1)

               Член 15, параграф 1 от Споразумението предвижда, че разпоредбите на достиженията на правото от Шенген се прилагат в Конфедерация Швейцария само съгласно решение на Съвета в този смисъл, след като бъде установено, че са налице необходимите условия за прилагането на достиженията на това право.

               (2)

               Съветът направи проверка дали Конфедерация Швейцария осигурява задоволителни нива на защита на данните, като предприе следните стъпки:
               На Конфедерация Швейцария бе изпратен пълен въпросник, отговорите на който бяха записани, и в Конфедерация Швейцария бяха проведени посещения за проверка и оценка в съответствие с приложимите шенгенски процедури за оценка, посочени в решението на Изпълнителния комитет за създаване на Постоянен комитет за оценка и прилагане на Споразумението от Шенген (наричано по-долу „SCH/Com-ex (98) 26 def.“) (4) в областта на защитата на данните.

               (3)

               На 5 юни 2008 г., Съветът стигна до заключение, че Конфедерация Швейцария е изпълнила условията в тази област. Ето защо е възможно да се определи дата, от която достиженията на правото от Шенген, отнасящи се до Шенгенската информационна система (наричана по-долу „ШИС“), да могат да се прилагат в нея.

               (4)

               Влизането в сила на настоящото решение следва да позволи прехвърлянето на действителни данни от ШИС към Конфедерация Швейцария. Конкретното използване на тези данни следва да позволи на Съвета посредством приложимите шенгенски процедури за оценка, посочени в SCH/Com-ex (98) 26 def., да направи проверка на правилното прилагане в Конфедерация Швейцария на разпоредбите на достиженията на правото от Шенген, отнасящи се до ШИС. След извършване на тези оценки Съветът следва да вземе решение относно отмяна на проверките по вътрешните граници с Конфедерация Швейцария.

               (5)

               В Споразумението между Конфедерация Швейцария, Република Исландия и Кралство Норвегия относно въвеждането, прилагането и развитието на достиженията на правото от Шенген и относно критериите и механизмите за определяне на държавата, отговорна за разглеждане на молби за убежище, подадени в Швейцария, Исландия или Норвегия, се посочва, че то ще породи действие по отношение на въвеждането, прилагането и развитието на достиженията на правото от Шенген на същата дата, на която породи действие и самото споразумение.

               (6)

               Следва да бъде прието отделно решение на Съвета, в което да се определи дата за отмяна на проверките на лица по вътрешните граници. До посочената в споменатото решение дата на отмяна на проверките върху използването на ШИС следва да бъдат наложени определени ограничения,

         РЕШИ:
   Член 1
   1.   Разпоредбите на достиженията на правото от Шенген, отнасящи се до ШИС, които са посочени в приложение I, се прилагат за Конфедерация Швейцария в отношенията ѝ с Кралство Белгия, Чешката република, Кралство Дания, Федерална република Германия, Република Естония, Република Гърция, Кралство Испания, Френската република, Италианската република, Република Латвия, Република Литва, Великото херцогство Люксембург, Република Унгария, Република Малта, Кралство Нидерландия, Република Австрия, Република Полша, Португалската република, Република Словения, Словашката република, Република Финландия и Кралство Швеция от 14 август 2008 г.
   2.   Разпоредбите на достиженията на правото от Шенген, отнасящи се до ШИС, които са посочени в приложение I, се прилагат за Конфедерация Швейцария в отношенията ѝ с Кралство Белгия, Чешката република, Кралство Дания, Федерална република Германия, Република Естония, Република Гърция, Кралство Испания, Френската република, Италианската република, Република Латвия, Република Литва, Великото херцогство Люксембург, Република Унгария, Република Малта, Кралство Нидерландия, Република Австрия, Република Полша, Португалската република, Република Словения, Словашката република, Република Финландия и Кралство Швеция от датата, предвидена в посочените разпоредби.
   3.   От 9 юни 2008 г. към Конфедерация Швейцария могат да се прехвърлят действителни данни от ШИС.
   От 14 август 2008 г. Конфедерация Швейцария ще може да въвежда данни в ШИС и да използва данни от ШИС при спазване на параграф 4.
   4.   До датата на отмяна на проверките по вътрешните граници с Конфедерация Швейцария Конфедерация Швейцария:

               a)

               не е задължена да отказва влизане на нейна територия или да експулсира граждани на трети държави, за които друга държава-членка е изпратила сигнал по ШИС с цел да им бъде отказано влизане;

               б)

               се въздържа от въвеждане на данните, попадащи в приложното поле на член 96 от Конвенцията от 19 юни 1990 г. за прилагане на Споразумението от Шенген от 14 юни 1985 г. между правителствата на държавите от Икономическия съюз Бенелюкс, Федерална република Германия и Френската република за постепенното премахване на контрола по техните общи граници (5) (наричана по-долу „Шенгенската конвенция“).

         Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Люксембург на 5 юни 2008 година.

            За Съвета

            Председател

         D. MATE

      (1)  ОВ L 53, 27.2.2008 г., стр. 52.

      (2)  Решения на Съвета 2004/849/ЕО (ОВ L 368, 15.12.2004 г., стp. 26) и 2004/860/ЕО (ОВ L 370, 17.12.2004 г., стp. 78).

      (3)  Решения на Съвета 2008/146/ЕО (ОВ L 53, 27.2.2008 г., стр. 1) и 2008/149/ПВР (ОВ L 53, 27.2.2008 г., стp. 50).

      (4)  ОВ L 239, 22.9.2000 г., стр. 138.

      (5)  ОВ L 239, 22.9.2000 г., стр. 19. Конвенция, последно изменена с Регламент (ЕО) № 1987/2006 на Европейския парламент и на Съвета (ОВ L 381, 28.12.2006 г., стр. 4).

      ПРИЛОЖЕНИЕ I
      Списък на разпоредбите на достиженията на правото от Шенген, отнасящи се до ШИС, които да станат приложими за Конфедерация Швейцария

                  1.

                  По отношение на разпоредбите на Шенгенската конвенция:
                  Член 64 и членове 92—119 от Шенгенската конвенция.

                  2.

                  Други разпоредби, отнасящи се до ШИС:

                              а)

                              по отношение на разпоредбите на следното решение на изпълнителния комитет, създаден с Шенгенската конвенция:
                              Решение на изпълнителния комитет от 15 декември 1997 г. за изменение на Финансовия регламент относно Ц. ШИС (SCH/Com-ex (97)35) (1);

                              б)

                              по отношение на разпоредбите на следната декларация на изпълнителния комитет, създаден с Шенгенската конвенция:
                              Декларация на изпълнителния комитет от 18 април 1996 г. за определяне на понятието „чужденец“ (SCH/Com-ex (96) decl 5) (2);

                              в)

                              други правни инструменти:

                                          i)

                                          Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (3), доколкото е приложима по отношение на обработката на данни в рамките на ШИС;

                                          ii)

                                          Решение 2000/265/ЕО на Съвета от 27 март 2000 г. за съставяне на финансов регламент, уреждащ бюджетните аспекти на управлението от страна на заместник генералния секретар на Съвета, на сключени от него, в качеството му на представител на определени държави-членки, договори, свързани с изграждането и функционирането на комуникационната инфраструктура на Шенгенското пространство — „Sisnet“ (4);

                                          iii)

                                          Регламент (ЕО) № 2424/2001 на Съвета от 6 декември 2001 г. за разработване на второ поколение Шенгенска информационна система (ШИС II) (5);

                                          iv)

                                          Решение 2001/886/ПВР на Съвета от 6 декември 2001 г. за разработване на второ поколение Шенгенска информационна система (ШИС II) (6);

                                          v)

                                          Наръчникът Sirene (7);

                                          vi)

                                          Регламент (ЕО) № 871/2004 на Съвета от 29 април 2004 г. за въвеждане на някои нови функции в Шенгенската информационна система, включително в борбата с тероризма (8) и всички последващи решения относно началната дата на прилагане на тези функции;

                                          vii)

                                          Решение 2005/211/ПВР на Съвета от 24 февруари 2005 г. за въвеждане на нови функции в Шенгенската информационна система, включително и с оглед на борбата срещу тероризма (9) и всички последващи решения относно началната дата на прилагане на тези функции;

                                          viii)

                                          Регламент (ЕО) № 1160/2005 на Европейския парламент и на Съвета от 6 юли 2005 г. за изменение на Конвенцията за прилагането на Шенгенското споразумение от 14 юни 1985 г. относно постепенното премахване на проверките на общите граници, по отношение на достъпа до Шенгенската информационна система на службите в държавите-членки, които отговарят за издаването на сертификати за регистрация на превозните средства (10).

         (1)  ОВ L 239, 22.09.2000 г., стp. 444, Решение, последно изменено с Решение 2008/328/ЕО на Съвета (ОВ L 113, 25.4.2008 г., стр. 21).

         (2)  ОВ L 239, 22.9.2000 г., стр. 458.

         (3)  ОВ L 281, 23.11.1995 г., стр. 31. Директива, изменена с Регламент (ЕО) № 1882/2003 (ОВ L 284, 31.10.2003 г., стр. 1).

         (4)  ОВ L 85, 6.4.2000 г., стр. 12. Решение, последно изменено с Решение 2008/319/ЕО (ОВ L 109, 19.4.2008 г., стр. 30).

         (5)  ОВ L 328, 13.12.2001 г., стр. 4. Регламент, изменен с Регламент (ЕО) № 1988/2006 (ОВ L 411, 30.12.2006 г., стр. 1).

         (6)  ОВ L 328, 13.12.2001 г., стр. 1. Решение, последно изменено с Решение 2006/1007/ПВР на Съвета (ОВ L 411, 30.12.2006 г., стр. 78).

         (7)  Части от наръчника Sirene бяха публикувани в ОВ C 38, 17.2.2003 г., стр. 1. Наръчникът беше изменен с Решения на Комисията 2008/333/ЕО (ОВ L 123, 8.5.2008 г., стр. 1) и 2008/334/ПВР (ОВ L 123, 8.5.2008 г., стр. 39).

         (8)  ОВ L 162, 30.4.2004 г., стр. 29.

         (9)  ОВ L 68, 15.3.2005 г., стр. 44.

         (10)  ОВ L 191, 22.7.2005 г., стр. 18.

      ПРИЛОЖЕНИЕ II
      Списък на разпоредбите на достиженията на правото от Шенген, отнасящи се до ШИС, които да станат приложими за Конфедерация Швейцария от предвидената в посочените разпоредби дата

                  1.

                  Регламент (ЕО) № 1986/2006 на Европейския парламент и на Съвета от 20 декември 2006 г. относно достъпа до Шенгенската информационна система от второ поколение (ШИС II) на службите на държавите-членки, отговорни за издаването на свидетелства за регистрация на превозни средства (1);

                  2.

                  Регламент (ЕО) № 1987/2006 на Европейския парламент и на Съвета от 20 декември 2006 г. за създаването, функционирането и използването на Шенгенска информационна система от второ поколение (ШИС II) (2);

                  3.

                  Решение 2007/533/ПВР на Съвета от 12 юни 2007 г. относно създаването, функционирането и използването на Шенгенска информационна система от второ поколение (ШИС II) (3).

         (1)  ОВ L 381, 28.12.2006 г., стр. 1.

         (2)  ОВ L 381, 28.12.2006 г., стр. 4.

         (3)  ОВ L 205, 7.8.2007 г., стр. 63.